**ვასილ კიკნაძე**

**„ რ ე კ ვ ი ე მ ი „**

აბაშიძე – ახმეტელი დაუპატიმრებიათ...

ღვინიაშვილი – მოსკოვში?!

გარიკი – ხო, მოსკოვში...

ვასაძე – უკვე აქ არის?!

შავიშვილი – ხო, ხო... რა საშინელებაა!!!

ხორავა – ახმეტელი დააპატიმრეს?

ესტატე – ეტაპით ჩამოიყვანეს?! მე გახლავართ ესტატე ბერიაშვილი, რუსთაველის თეატრის მუზეუმის თანამშრომელი. იმ შავბნელ დღეს ჩემთან მუზეუმში შინსახკომელი გამოცხადდა.

შისახკომელი – თქვენ ხართ ესტატე ბერიაშვილი? გაანადგურეთ ყველანაირი მასალა რაც გაქვთ ახმეტელზე და მასთან დაკავშირებულ ჯგუფის წევრებზე. ხვალ ხელმოწერილი ოქმი დამახვედრეთ.

ესტატე – რა ვქნა? უნდა გავანადგურო? რომ გადავმალო?.. უნდა გადავმალო... ჩუმად, ნელ–ნელა სახლში წავიღებ და ლეიბში ჩავდებ. ბედი არ გინდა, კ.გ.ბ.–ს პირდაპირ ვცხოვრობ. მაინც უნდა გადავმალო. ჩვენ ვერასოდეს ვერ გავითამაშებთ იმ სპექტაკლს, რომელიც 1937 წელს დაიდგა. ეს იყო უდიდესი ტრაგიკული სპექტაკლი, რომელიც ოდესმე დადგმულა. იგი დაიდგა საქართველოში. გრანდიოზული სანახაობების მოყვარულ ჩვენს ქვეყანაში. მთელს ევროპაში ოთხასი წლის მანძილზე ინკვიზიციამ კოცონზე აწამა ოცი ათასი კაცი, მარტო ერთ პატარა საქართველოში კი მასობრივი რეპრესიების დროს 250 000–ზე მეტი ადამიანი ეწამა. მთელ ევროპაში არ მომხდარა ის, რაც საქართველოში მოხდა, დაიხვრიტა ცამეტი ხელოვანი: რეჟისორი, მსახიობი და თეატრის მოღვაწე. დიდი დანაკლისი განიცადა ქართულმა თეატრმა...

(დაწვა. ხელმოწერების შეგროვება)

ესტატე – ხელი მომიწერეთ...

(რეაბილიტაცია)

ესტატე – 1956 წელი... მოხდა რეაბილიტაცია. თბილისში რკინიგზელთა სახლში სხდომები გაიმართა. სასამართო პროცესები. მაღალი რანგის ჩეკისტების საჯარო სასამართლო პროცესები... ასამართლებდნენ შინაგან საქმეთა ყოფილ მინისტრებს. პროცესს მოსკოვიდან ჩამოსული გენერალური პროკურორიც ესწრებოდა. ამ პროცესზე შესვლის უფლება მხოლოდ რეპრესირებულთა ოჯახის წევრებს ჰქონდათ. მე საშვი მომცეს... ერთი კვირა ვიარე და ვერც მე გავუძელი... ჯერ კიდევ დიდი იყო შიშის სინდრომი. წარმოუდგენელი რამ ხდებოდა. უმაღლესი თანამდებობის პირებს ბრალს დებდნენ ბელადებს... სანდრო ახმეტელი და მისი თანამოაზრენი რეაბილიტირებულნი არიან!... თეატრში დავაბრუნე მთელი არქივი, რომელსაც ოცი წელი ვინახავდი, რისთვის იყო საჭირო ყველაფერი ეს? რატომ დაისაჯნენ სწორედ ისინი? რატომ?

ახმეტელი – სანდრო ახმეტელი 51 წლის. დავიბადე სიღნაღის მაზრაში, ქიზიყში. მამა – ვასილ ახმეტელი კოღოთის ეკლესიის მღვდელი, დედა ოდიშელიძის ქალი დიასახლისი. დავამთავრე თელავის სასულიერო სასწავლებელი. შემდეგ ქართული გიმნაზია...

ესტატე – გულადი და უშიშარი... საოცარი სმენის და ხმის პატრონი... მღეროდა გუნდში, უკრავდა ყველა ხალხურ საკრავზე... საოცრად ბაძავდა ჩიტების გალობას...

ახმეტელი – შემდეგ დავამთავრე პეტერბურგის უნივერსიტეტის იურიდიული ფაკულტეტი. ჟურნალ–გაზეთებში ვაქვეყნებდი წერილებს და სტატიებს თეატრალურ ხელოვნებაზე. საქართველოში დაბრუნების შემდეგ ვმუშაობდი ვექილად.

ესტატე – გაგიკვირდებათ და თავისი ხელით შექმნა აეროპლანის კონსტრუქცია... იმდენად დიდი იყო ჰაერში განავარდების სურვილი. პირველობა სწყუროდა, მისი დადგმული პირველი სპექტაკლი „ბერდო ზმანია“ ახალი სიტყვა იყო საქართველოს თეატრალურ ცხოვრებაში...

ახმეტელი – 2–ჯერ ვიყავი დაპატიმრებული – 23 და 24 წელს, 1918–21 წლებში ვიყავი დამფუძნებელი კრების წევრი. ეროვნულ–დემოკრატიული პარტიის თბილისის კომიტეტის თავმჯდომარე. 1920 წლიდან ვმუშაობდი რუსთაველის თეატრში. 1926 წლიდან ვიყავი დირექტორი და სამხატვრო ხელმძღვანელი. საქართველოს სახალხო არტისტი. მყავს მეუღლე და ორი შვილი.

ესტატე – რუსთაველის თეატრის გასტროლები რუსეთში ტრიუმფით დამთავრდა. ეს ტრიუმფი აღიარა მსოფლიო თეატრალურმა საზოგადოებრიობამ. უამრავი მოწვევა მიიღეს მთელ ევროპაში და ამერიკაში ცნობილი იმპრესარიოებისგან. თბილისის ვაგზლის მოედანი ხალხით იყო გაჭედილი. ზარ–ზეიმით შეხვდნენ რუსთაველის თეატრს. ახმეტელის სადღეგრძელოებს სვამდნენ რესტორნებში, საოჯახო სუფრებზე. სანდრო ახმეტელი მსოფლიო პირველ რეჟისორთა შორის იხსენიებდნენ. სამ წელიწადში თავბრუდამხვევი წარმატება მოიპოვა.

**ახმეტელი და ხორავა**

ესტატე – ახმეტელი რთული ხასიათის კაცი იყო. წინასწარ არავინ იცოდა, როდის რას მოიმოქმედებდა. მკაცრიც იყო, ხანდახან ზედმეტად ლმობიერიც. მეგობრებთან გულწრფელი. უნდა ვთქვა... თეატრი მისთვის პოლიტიკური ტრიბუნაც იყო...

ხორავა – ისე, ღმერთმა გადღეგრძელოს და ამაზე კარგად, ყოფნა ახლა შენ რომ ხარ, ვერ წარმომიდგენია!

ახმეტელი – ჰოო?... შენც ასე ფიქრობ? მეც მიფიქრია...

ხორავა – კარგი შვილები, კარგი მეუღლე, კარგი თეატრი. მთავრობაში მიღებული კარგი თეატრალური სახელი. საკუთარი სტუდიაც მაქვს, სადაც ქართველებთან ერთად აფხაზს, ოსებს, ყაზახებს ვუზრდი კადრებს. ყველა თეატრი პიესის დადგმას გთხოვს,

ახმეტელი – თითქოს დიდებულად ამეწყო საქმე... მართლა ბედნიერი ვარ?...აკაკი! ჩვენ თუ ჩავთვლემთ, ვეღარ გავცოცხლდებით...

ხორავა – ნუ გეშინია, ეგ არ მოხდება.

ახმეტელი – მეშინია, ჩემო აკაკი, მეშინია. მსახიობებმა მალე იცით ყველაფრის დაჯერება, გათამაშება...

აკაკი – ისე, შენზე ამბობენ გაამაყდაო, მართალია?

საშა – რა დროს გაამაყებაა, კაცი გულზე ვსკდები. ასე მგონია, ყველაფერი თავიდან მაქვს დასაწყები. იცი როგორი თეატრი მინდა?

ხორავა – მაინც როგორი?

ახმეტელი – ცხოვრება რომ შეცვალოს.

ხორავა – რაა?!

ახმეტელი – ჰო... აი, ის ცხოვრება, რასაც ხედავ...

აკაკი – გაგიჟდი? რას ამბობ?!

ესტატე – 1933 წელს გამოვიდა დადგენილება, აიკრძალა ექსპერიმენტები, ხელმძღვანელობა ცდილობდა თეატრში შეეზღუდა ახმეტელის გავლენა. მთავრობამ შეიქმნა სამხატვრო საბჭო არაპროფესიონალებისაგან. ახმეტელი არ დაემორჩილა ასეთ აბსურდულ გადაწყვეტილებას და შექმნა ნამდვილი სამხატვრო საბჭო, სადაც შევიდნენ – კ. გამსახურდია, მ. ჯავახიშვილი, ტ. ტაბიძე, შ. დადიანი, შ. ნუცუბიძე, ს. შანშიაშვილი, დ. შევარდნაძე, ახმეტელი, ხორავა და ვასაძე. ბერია, შემდეგ ამ სამხატვრო საბჭოს შეაფასებს, როგორც „ქართული ნაციონალისთური ცენტრი“–ს შექმნას. შემდგომ წაყენებულ ბრალდებათა ჩამონათვალში, როგორც ვნახე, ეს ფაქტიც არის წაყენებული. თეატრში განხეთქილება და უსიამოვნება იწყება იმ ადამიანებისგან, ვინც ყველაზე მეტად არის შენგან დავალებული...

**კრება თეატრში.**

შავიშვილი – რაღაც მაქვს სათქმელი...

ახმეტელი – მოდი.

შავიშვილი – ცუდი სიტუაციაა თეატრში... თქვენს წინააღმდეგ ექვსი კაცი გაერთიანდა... შეიქმნა ჯგუფი... რაშია მათი უკმაყოფილების არსი, კონკრეტულდ არ ვიცი...

ახმეტელი – როდის დაიწყო ექვსეულმა შეკრებები?

შავიშვილი – არ ვიცი... არავინ უთანაგრძნობს, მაგრამ გაფრთხილებას ვერ ვბედავდით... იმასაც ვერ ვიტყვი, რომ ექვსივე ამ აზრზეა, მაგრამ კორიფეები...

ახმეტელი – რატომ ადრე არ მითხარი ეს ყველაფერი?

შავიშვილი – რომ მეთქვა, დამიჯერებდით, ბატონო სანდრო?

ახმეტელი – ხო, შენ მართალი ხარ, ვერ დაგიჯერებდი.

ესტატე – გუშინდელი დღესავით მახსოვს 1935 წლის კრება რუსთაველის თეატრში...

ახმეტელი – დასხედით! ჩვენ განვლეთ ძიების გარკვეული ეტაპი... გავიარეთ რთული გზა მოსკოვის გასტროლებზე და ოლიმპიადაზე... ქართული ხელოვნება პირველად უნდა გავიდეს ჩვენი საზღვრებიდან... თუ დასის მთლიანობა არ აღდგა, მაშინ ჯობია, თეატრი დაიშალოს. უკან დასახევი გზა მოჭრილია, წინ ვერ მივდივართ. მხატვრული დისციპლინა, რითაც თავი მოგვწონდა, მოშლილია. ყოველ ჩემს ბრძანებას, ყოველ ჯარიმას, საყვედურს ზოგიერთი ისე მტკივნეულად განიცდის, რომ პირად შეურაცხყოფად ღებულობს. ასე რამ გაგათამამათ? ვინ გაქეზებთ, ვისი იმედით ირჯებით ასე? თეატრის ირგვლივ საშინელი ატმოსფეროა... თეატრს არ შეუძლია ასეთ პირობებში მუშაობა. ვისაც უყვარს თავისი თეატრი, ვისთვისაც ძვირფასია დიდი სახელი, რომელიც ჩვენ მოვიპოვეთ, ვთხოვ, ნუ აჰყვება ათასგვარჭორებს, თავი შეიკავეთ... თუ ერთსულოვნება აღდგება, კრიზისიც ადვილად დაიძლევა...თქვენს გარეშე არ შემიძლია!.. ან უნდა მენდოთ და გამომყვეთ, ან არა და დავშორდეთ!..

ქანთარია – ბატონო საშა! ოქროს კოშკი რომ აუგოთ მსახიობებს მაინც უკმაყოფილონი იქნებიან, სხვისი კოშკი უფრო მაღალიაო.

აკაკი ვასაძე – ია, რად იცი ეგრე ლაპარაკი?

გარიკი – მართალს არ ამბობს, თუ? ყველა თეატრის ისტორიაში ეგრეა და ჩვენთან გამონაკლისი რად იქნება?

ვანიკო აბაშიძე – ვინც ჩვენ თეატრს ებრძვის, მას საქართველო არ უყვარს...

ახმეტელი – თეატრი კი არა, მე არ მოვწონვარ. მთელ მსოფლიოში ხელით სატარებელი რომ გავხდე, მაინც არ მომეშვებიან. ვიცი, ვისი იმედითაც მებრძვიან... არაფერია, კისერს მოვუგრეხ... გავიგე თეატრში, ერთი მეხუთედის გარდა, ყველა ჩემი წინააღმდეგია, მართალია ასე? ჰა?

ყველა – ტყუილია (აქა–იქ)

ახმეტელი – აკაკი ვასაძემ წერილი მომწერა. წავიკითხო, აკაკი? შენ წაიკითხე...

აკაკი –„თეატრში გახშირდა რეპეტიციებისადმი დილეტანტური დამოკიდებულება. რამდენიმე კაცის გარდა, სერიოზული მუშაობა არავის უნდა. ასე მუშაობის გაგრძელება არ შეიძლება, თუ ზომებს არ მივიღებთ, ასეთი ამბები კარგს არაფერს გვიქადის. მე ვფიქრობ, უნდა გამოინახოს ჯარიმებზე მეტი ზემოქმედებით ძალის საშუალებები...“

ახმეტელი – ამ წერილის პასუხად დავწერე ის მკაცრი ბრძანება და დაჯარიმებულთა სია. ამიერიდან მოვხსნი, ვინც არ უნდა იყოს, თუ მუშაობაში ხელს შეგვიშლის. თქვენ ყველას ლოლიავი გინდათ, მე კი ასეთი კაცი არა ვარ. ზოგიერთი თანამდებობის პირნი ერევა საქმეში! თქვენ, ალბათ, გაიგეთ, გაიღო კარი და უცებ ჩემს რეპეტიციაზე შემოვიდა ვიღაც უცხო პირი. მოვიდა ჩემთან და მეუბნება: – გიბარებენო! სიბრაზისგან კინაღამ სისხლი ჩამექცა. თქვენ ხომ გესმით, რას ნიშნავს რეპეტიციაზე შესვლა? მკლავზე მოვუჭირე ხელი და ვუთხარი: გადაეცით იმას, რომ მე მას სხდომებზე არ ვუვარდები, ახლა კი გაეთრიეთ აქედან!...

ბუჟუჟა – ბატონო სანდრო! ამას არავინ გაპატიებს...

ახმეტელი – ვიცი, მაგრამ სხვანაირად რომ არ შემიძლია? კრება დამთავრდა...

წულუკიძე – აქ შენი ფასი არ იციან საშა, წადი სხვაგან, იქ დაგაფასებენ!...

**ახმეტელი – ვასაძე**

ვასაძე – საშა!

წულუკიძე – საშა კი არა, ალექსანდრ ვასილიჩი!..

ვასაძე – იქნებ არც ისე ცუდად არის საქმე, როგორც შენ დახატე კრებაზე.

ახმეტელი – შენ არ მომწერე ეს წერილი?

ვასაძე – ადრეც მოგწერე და ახლაც. ეგ რა შუაშია. ისე, რაღაცეები ჩვენც მოგვეკითხება, ძმაო!...

ახმეტელი – ჰო, მოგეკითხებათ... დიდი უფლებები გაქვთ თეატრში. ამბობენ ზედმეტიცო...

ვასაძე – მე არც ერთი არ მითხოვია, ყველა შენ მომეცი, თუ ძმა ხარ, გთხოვ, სხვებს ნუ უსმენ...

ახმეტელი – მაინც, ვის?...

ვასაძე – რა ვიცი!... ზოგს, იქნებ, ზედმეტი ერთგულებითაც მოსდის... ზოგს სხვა მიზანი ამოძრავებს. ხალხი ჭრელია.

ახმეტელი – ეხლა ბაქოში მნიშვნელოვანი გასტროლები გვაქვს, ამასობაში საზღვარგარეთ წასვლის საკითხიც გადაწყდება საბოლოოდ

ვასაძე – არ დაგვაყენეს საშველი. თუ გვიშვებენ, გაგვიშვან, თუ არა და, პირდაპირ გვითხრან უარი...

ახმეტელი – ჩავალ მოსკოვში და ყველაფერს ვიტყვი!

ვასაძე – მაინც ფრთხილად იყავი...

ახმეტელი – ბოლოს და ბოლოს, რა გვაქვს სახვეწარი.

ვასაძე – რა, ადგები და სხვა თეატრში წახვალ?

ახმეტელი – ეგ რა თქვი, აკაკი! ხომ ხედავ, ყველგან მიწვევენ და არსად არ წავედი. არ მივატოვე ჩემი თეატრი. ამ მოწვევებმა ვერ მომხიბლა... ყველაფერი შევწირე რუსთაველის თეატრს. რატომ მალაპარაკებ? შენ ხომ ეს ისედაც იცი?

ვასაძე – ეგრე თუ გაცხარდებოდი, არ მეგონა. მე ხუმრობით გითხარი. განა არ ვიცი ჩვენი თეატრისადმი შენი თავგანწირვა.

ახმეტელი – ისე, თუ ქართველი კაცი ხარ, შენი ენეგია და ნიჭი, შენს ხალხს უნდა მოახმარო, მე ასე მწამს...

ვასაძე – სხვაგანაც შეიძლება ასახელო შენი ხალხი. მე ვამაყობ სუმბათაშვილ–იუჟინის ღვაწლით ჩვენს თეატრში.

ახმეტელი – ის რუსეთში სტანისლავსკის მერე მეორე კაცია, მაგრამ ძეგლს არავინ დაუდგამს.

ვასაძე – რათა, დიდება არ დაკლებია...

ახმეტელი – წყალსაც წაუღია, რაც ჩემს ხალხს არ არგია... მოვეშვათ ამ თემაზე ლაპარაკს. მე ვერაფრით ვერ შევეგუები, თუ თეატრში ჩემს განკარგულებას არ შეასრულებენ. შენ მსახიობიც ხარ და რეჟისორიც... გახსოვდეს, მსახიობი სახელს რომ მოიხვეჭს, მერე ვეღარავის უფროსობას ვეღარ ითმენს.

ვასაძე – თუ ძმა ხარ, ასე ნუ მელაპარაკები. საერთოდ რაღაც ეჭვის ჭია შეგჯდომია და არ გასვენებს.

ახმეტელი – რისი ეჭვის? სულაც არა. შესანიშნავი არტისტი ხარ. სტუდიას კარგად ხელმძღვანელობ, დადგმებშიც მხარში მიდგახარ...

ვასაძე – ეტყობა, ვიღაცა თეატრს მაგრად უბერავს სულს...

ახმეტელი – ცეცხლის ჩასაქრობად, თუ გასაღვივებლად? აკაკი, დისციპლინა მეორეხარისხოვან მსახიობებს ეხება თუ ცნობილებსაც?

ვასაძე – რა თქმა უნდა, ყველას, აქ შეღავათი არ შეიძლება.

ახმეტელი – ერთი და იგივე მოქმედებისთვის ერთს ვსჯით, მეორეს არა...

ვასაძე – ამიტომ დავწერე წერილი.

ახმეტელი – მე გთხოვ, მკაცრად მოექცე ყველას

ვასაძე – აუცილებლად...

ახმეტელი – მერე, შენ დამიჭერ მხარს?

ვასაძე – საშა, როდის იყო, რომ მხარს არ გიჭერდი ასეთ საკითხებში?

**ახმეტელი და გარიკი**

ესტატე – რუსთაველის თეატრის წამყვან მსახიობზე თამარ წულიკიძეზე, მისი პიროვნული ხასიათის გამო, „დურუჯში“ სხვადასხვა მოსაზრება იყო. მოსკოვის გასტროლებიდან დაბრუნების შემდეგ, ახმეტელმა ფაქტის წინაშე დააყენა „დურუჯელები“ და წულუკიძე ცოლად შეირთო.

გარიკი – საშა, იცი რა გავიფიქრე?

ახმეტელი – თუ არ მითხარი, რას გავიგებ...

გარიკი – რაც უფრო ახლოს მოვდივარ შენთან, მით უფრო რთულ კაცად მეჩვენები. ამდენი წლის მეგობრები ვართ და მაინც რამდენი რამ რჩება ჩემთვის აუხსნელი... რომანტიკოსი რომ ხარ, ვიცი. იყავი სიმბოლისტიც, დგამდი ყოფით პიესებსაც, მთელი ცხოვრება პოლიტიკაშიც ტრიალებ. უცებ, მოგეხასიათება და სცენის მუშად იქცევი, მერე უცებ თითქოს ოლიმპზე ზიხარ, ამაყად გადმოსაცქერი ყველას. ცივიც ხარ, თბილიც ხარ...

ახმეტელი – მოიცა... მოიცა... რა ფილოსოფობა მოგინდა ახლა. ვითომ მართლა ვერ გამიცანი აქამდე?... დაგიჯერო?... შენ რაღაც სხვა რამის თქმა გინდა. მითხარი. ხომ იცი, პირდაპირობა მიყვარს!...

გარიკი – ყოფილ მეუღლეს, ტასოს თუ ხვდები!...

ახმეტელი – კარგა ხანია ოფიციალურად გავწყვიტე კავშირი ტასო როსტომაშვილთან. ხომ იცი. გამაწამა... ბავშვების აღზრდაც მე ვიკისრე.

გარიკი – შვილები როგორ შეეგუენ თამარს?

ახმეტელი – კარგად! მხოლოდ თამართან ვპოულობ სულიერ სიმშვიდეს.

გარიკი – როცა თეატრში ცოლ–ქმარია, სიმშვიდე არ იქნებაო... რა ვიცი, რაღაც ისე არ გამოდის... ზოგჯერ ზედმეტად მიმნდობი ხარ... ერთი სიტყვით...

ახმეტელი – ერთი სიტყვით, – ამ თემაზე აღარ დამელაპარაკო!

ესტატე – როგორც შემდგომ მასალებიდან დავადგინე, თეატრის საზღვარგარეთ მიწვევის პასუხად, ბერიას ვრცელი ტელეფონოგრამა გაუგზავნია მოსკოვის „სუკში“...

ბერია – 4 სექტემბერს კორიშელის ბინაზე ჩატარდა თათბირი. ამ თათბირზე იმყოფებოდნენ კორპორაცია „დურუჯის“ წევრები... ძირითადი საკითხი – თეატრის საზღვარგარეთ გამგზავრება. გადაწყვეტილება მიიღეს – თუ რომელიმე უარს იტყვის დაბრუნებაზე, მაშინ დასი მთლიანად დარჩება. სახელმწიფო პოლიტიკური სამმართველო კატეგორიულად ეწინააღმდეგება რუსთ. თეატრის გასტროლებს საზღვარგარეთ. ეს ჯგუფი მრავალი წლის განმავლობაში ეწეოდა ანტისაბჭოთა მუშაობას. მის საზღვარგარეთ გამგზავრებაზე პასუხისმგებლობის აღება არ შეიძლებოდა. უარი ეთქვას გამგზავრებაზე თეატრს. საქართველოს სახელმწიფო პოლიტიკური სამმართველოს უფროსი ბერია. ტიფლისი.

ესტატე – ბერიასთან დამოკიდებულება გადასინჯვას მოითხოვდა. ბერია ყველასგან უსიტყვო მორჩილებას მოითხოვდა. ახმეტელს კი სიკვდილი ერჩია მორჩილებას!..

**სამმაგი დაკითხვა**

ესტატე – მსახიობები ივანე ლაღიძე, ელგუჯა ლორთქიფანიძე და პლატონ კორიშელი ერთ დღეს დააპატიმრეს... ისინი პირველები დაიჭირეს. ქართულ თეატრში ეს ფაქტი მეხის გავარდნა იყო.

არტაშიანი – თქვენ ბრალი გედებათ, რომ აქტიურად ებრძოდით წითელ არმიას. მონაწილეობდით 1924 წლის მენშევიკურ ავანტიურაში. კავშირი გქონდათ საზღვარგარეთის დაზვერვასთან.

ლაღიძე – დაზვერვასთან არა, დანარჩენი ფაქტია.

არტაშიანი – ახმეტელის წასვლის შემდეგ, შენ იყავი ჯგუფის ხელმძღვანელი, ცდილობდი დეზორგანიზაცია შეგეტანა თეატრის მუშაობაში. სცნობ თუ არა თავს დამნაშავედ?

ლაღიძე – ვცნობ, კონტრრევოლუციაში არა.

არტაშიანი – დაასახელე თეატრში ახმეტელის მომხრეები.

ლაღიძე – ...

არტაშიანი – კონკრეტულად რაში ვლინდებოდა ჯგუფის საქმიანობა?

ლაღიძე – ...

არტაშიანი – კონკრეტულად.

ლაღიძე – ...

არტაშიანი – შენ გეკითხებიან! შენ რა, არ იყავით დამუშავების ოთახში?

ლაღიძე – ვიყავით.

არტაშიანი – კვლავ იქ წახვალ, თუ არა და თქვი სიმართლე.

შეკოტიხინი – შენ შედიოდი ახმეტელის ნაციონალისტურ ჯგუფში. აღიარებ თუ არა თავს დამნაშავედ?

ლორთქიფანიძე – თავს დამნაშავედ ვთვლი, რომ შევდიოდი აღნიშნულ ჯგუფში.

შეკოტიხინი – დაასახელე ჯგუფის წევრები?

ლორთქიფანიძე – ...

შეკოტიხინი – კიდევ ვინ იყვნენ ჯგუფის წევრები?

ლორთქიფანიძე – ...

შეკოტიხინი – რა დავალება მოგცა ახმეტელმა?

ლორთქიფანიძე – ...

შეკოტიხინი – დაახასიათე ახმეტელის პოლიტიკური მრწამსი?

ლორთქიფანიძე – ...

შეკოტიხინი – იკრიბებოდით კონსპირაციულ ბინაში, ვისთან?

ლორთქიფანიძე – ...

არტაშიანი – ახმეტელის თბილისიდან წასვლის შემდეგ, იკრიბებოდნენ თქვენს ბინაში მისი მომხრეები? როდის და ვინ?

კორიშელი – მხოლოდ ერთხელ იყო საახალწლო შეხვედრა.

არტაშიანი – გქონდა თუ არა წერილობითი კავშირი ახმეტელთან?

კორიშელი – მივიღე ორი წერილი. პირველი ეხებოდა ქონების გაყიდვას, მეორე წაღებულ იქნა ჩეკას მიერ ჩხრეკის დროს. ახმეტელი მთხოვდა დროზე გამეყიდა მისი ავეჯი და გადამეგზავნა ფული.

არტაშიანი – უჩვენე გამოძიებას, ხომ არსებობდა თეატრში ანტისაბჭოთა ნაციონალისტური ჯგუფი, რომელიც ახმეტელმა შექმნა?

კორიშელი – დიახ, არსებობდა.

შეკოტიხინი – დაახასიათე ახმეტელის პოლიტიკური სახე.

ლაღიძე – ახმეტელი იყო ნაციონალ–დემოკრატი. მონაწილეობდა მენშევიკურ მთავრობაში, იყო ნაციონალისტი. არ სწამდა საბჭოთა ხელისუფლების. იტანჯებოდა იდეით, თუ როგორ ეხსნა საქართველო ბოლშევიკებისაგან.

არტაშიანი – კიდევ რით უნდოდა ეხსნა საქართველო?

ლაღიძე – საქართველოს ხსნის გზა თეატრიც არისო.

არტაშიანი – დაასაბუთე ფაქტებით ახმეტელის ფაშისტური და ნაციონალისტური შეხედულება.

ლორთქიფანიძე – ეს გამოვლინდა მის სპექტაკლებში.

შეკოტიხინი – და რას ამბობდა ახმეტელი გრიგოლ რობაქიძეზე?

ლორთქიფანიძე – ყველაზე მისაღები ავტორი არის რობაქიძეო.

არტაშიანი – იცოდი თუ არა, საზღვარგარეთ ვინ დარჩებოდა თუ გასტროლები ჩატარდებოდა?

კორიშელი – გარანტია არავისაგან არ გვქონდა.

შეკოტიხინი – რას ფიქრობდა ახმეტელი რუსეთზე, კავკასიურ სახელმწიფოზე?

კორიშელი – ახმეტელს მიაჩნდა, რომ კავკასიაში საქართველოს უნდა ჰქონოდა წამყვანი როლი, რომ რუსეთმა დაიპყრო საქართველო.

ესტატე – ივანე ლაღიძე, ელგუჯა ლორთქიფანიძე და პლატონ კორიშელი ახმეტელის იდეალების ერთგულნი იყვნენ, მაგრამ ისინიც გატეხეს. აღიარების მიუხედავად სასჯელი არ შეუმსუბუქდათ. სამივე ერთ დღეს დახვრიტეს.

**ნინა ღვინიაშვილი**

ესტატე - ნინა ღვინიაშვილი მსახიობი და სუფლიორი გახლდათ. ჯერ კიდევ 1922 წელს, 21 წლის ნინა ღვინიაშვილი ნაციონალურ–დემოკრატიული პარტიის წევრი იყო. დააპატიმრეს, 5 თვე აწვალეს, ვერაფერი ათქმევინეს და მაშინ გამოუშვეს.

არტაშიანი – მიიღე თუ არა მოსკოვიდან ახმეტელის წერილი?

ღვინიაშვილი – არავითარი წერილი არ მიმიღია.

არტაშიანი – გამოძიებას აინტერესებს, რა იცი პარტიისა და მთავრობის დადგენილების მადისკრედიტირებელ საქმიანობაზე?

ღვინიაშვილი – ვერ გავიგე? არაფერი არ ვიცი. ბოდიში, რომ გამოძიებას გზაკვალი ავუბნიე.

არტაშიანი – ახმეტელის თბილისიდან წასვლის შემდეგ რომელი მსახიობები დადიოდნენ შენთან ბინაში?

ღვინიაშვილი – ...

არტაშიანი – სტოპ!.. შენ ბინაში კითხულობდით ახმეტელის წერილებს?

ღვინიაშვილი – ახმეტელის არავითარი წერილი არ მიგვიღია.

არტაშიანი – შენი წინა ჩვენებები ყალბია. ჩვენ მოგვეპოვება მასალები, რომ თქვენ შედიოდით ანტისაბჭოთა ჯგუფში, ეწეოდით ძირგამომთხრელ და დისკრიმინაციულ საქმიანობას, პირადად შენ მიიღე ახმეტელის წერილი, მოგცა ანტისაბჭოური დავალება. ეს წერილი გააცანი ჯგუფს. რა დაგავალა?

ღვინიაშვილი – ვაღიარებ, რომ გამოძიებას მივეცი ყალბი ჩვენება. შემეშინდა. ახლა გაძლევთ ნამდვილ ჩვენებას. ახმეტელის მოხსნის შემდეგ შევედი არალეგალურ ანტისაბჭოთა ჯგუფში, რომელშიც გაერთიანდნენ.... და მე ნინა ღვინიაშვილი, თ. ღვინიაშვილი ჩემი და. ეს ჯგუფი ეწეოდა ძირგამომთხრელ მუშაობას თეატრის ახალი ხელმძღვანელობის წინააღმდეგ. მოსკოვიდან მივიღეთ ახმეტელის წერილები, რომელსაც ვინახავდი გარდერობში, „შკაფში“.

არტაშიანი – გამოძიებას 2 ჯერ მიეცით არასწორი ჩვენება, არქივის შესახებ რას იტყვი?

ღვინიაშვილი – ჩემთან არავითარი არქივი არ ყოფილა. ახმეტელისგან იყო 2–3 წერილი და მოვსპეთ.

არტაშიანი – შენ კვლავ არასწორ ჩვენებას იძლევი. თქვენთან სამზარეულოში, „ფეჩში“, იყო მასალები. რა დავალება მიეცი გაჩხრეკის დროს შენ დას, თინიკო ღვინიაშვილს?

ღვინიაშვილი – (5 წუთი დუმს) ვაღიარებ, რომ გამოძიებას კვლავ ყალბი ჩვენება მივეცი, გაჩხრეკის დროს დას ვუთხარი, რომ მოესპო ჩვენი არქივი. იქ იყო ახმეტელის წერილები.

არტაშიანი – შენ უკვე მერამდენედ მიეცი გამოძიებას ყალბი ჩვენება.

ღვინიაშვილი – ვაღიარებ. ახლა ვიტყვი სიმართლეს.

არტაშიანი – კატეგორიულად მოვითხოვ!

ღვინიაშვილი – მე ვთვლიდი, რომ საქრთველოს გასაბჭოება არის მისი დაღუპვა... ვფიქრობდი, რომ რუს ერს არ უნდა ჰქონდეს ქართველ ხალხზე უპირატესობა, რომ ქართული კულტურა მაღლა დგას, რომ რუსები არიან უხეშები, ტლანქები. ჩემს წერილში, რომელიც მოსკოვიდან დას გამოვუგზავნე, გამოვხატე მკაფიო ნაციონალისტური განწყობილება. ახალი წლის შეხვედრის დროს, ყველანი ვმღეროდით „დურუჯის“ ჰიმნს „ლილეოს“.

არტაშიანი – რომელ საკითხებში არ ეთანხმდებოდით ბოლშევიკებს.

ღვინიაშვილი – მე ბოლშევიკების წინააღმდეგი ვიყავი იმაში, რომ აკრძალეს კერძო საკუთრება, მოიგონეს მიმართვა: „ამხანაგო“, შემოიღეს ინტერნაციონალური ჰიმნი.

**ცკ. წარმომადგენელი – ახმეტელი**

ესტატე – „ლამარა“–სთანდაკავშირებული იყო ბევრი კონფლიქტური სიტუაცია... შეიძლება ითქვას, ახმეტელის ბედი ბევრად განაპირობა ამ სპექტაკლმა.

ცკ. წარმომადგენელი – ბატონო სანდრო, თქვენ იცით ხელმძღვანელი ამხანაგების აზრი – „ლამარა“–ს დადგმა შეცდომა იყო

ახმეტელი – თუ კაცს დანახვა არ უნდა, ზღვასთან რომ მიიყვანო, ცაში დაიწყებს ყურებას და იტყვის, ზღვა არ ჩანსო. მიკიბ–მოკიბული ლაპარაკი არ მიყვარს, თქვით პირდაპირ, რას გადაეკიდეთ „ლამარას“?

ცკ. წარმომადგენელი – უმიზნო, ნაციონალისტური რომანტიკა, ამდენი ფოლკლორი...

ახმეტელი – რატომ არ არის „ანზორი“ ეგზოტიკური და „ლამარა“ ასეთი მანკიერი?

ცკ. წარმომადგენელი – გეტყვით: „ანზორში“– რევოლუციაა, „ლამარაში“ – სიყვარული. ისე, მე სპეციალისტი არ ვარ, ყველაფერზე რომ გიპასუხოთ...

ახმეტელი – ჩვენი უბედურებაც ისაა, რომ თეატრისა არ გესმით. ის მთები ჩვენი სისხლი და ხორცი არ არის? იქ რომ ხალხი ცხოვრობს, მათზე ვინ უნდა ილაპარაკოს? ქართული თეატრის საქმე მარტო ბარის ცხოვრებაა? მთავარი ისეთი რევოლუციის თემაა, როგორც თქვენ გესმით?

ცკ. წარმომადგენელი – ნუ ჯიუტობთ! კოლმეურნეობის თემა უნდა წამოვიწყოთ. კოლმეურნეობა და კოლმეურნეობა, აი რა არის მთავარი, ამხანაგო ახმეტელო! „ლამარა“ მაინც არ წავა.

ახმეტელი – წავა! წავა!

ესტატე – ბაქოში ერთთვიანი წარმატებული გასტროლის ბოლოს დაინიშნა დამატებითი სპექტაკლი „ლამარა“, რესპუბლიკის ხემძღვანელობისათვის. მოხდა წარმოუდგენელი რამ – ხორავა ნასვამი გამოვიდა სცენაზე. ამაზე ძლიერ დარტყმას ახმეტელს ვერ მიაყენებდი. თანაც სად? რა დროს? ეს იყო მზაკვრობა, ვიღაცის მიერ ზუსტად გათვლილი და განხორციელებული ახმეტელის რეაქციაზე. ხორავასთან ერთად საგრიმიოროში ვასაძეც იყო, რომელმაც არ შეატყობინა ხელმძღვანელობას შექმნილი ვითარება.

**თათბირი ბერიასთან**

ბერია - საქართველოს ცენტრალურ კომიტეტში მოვიდა ცნობა, რომ სახალხო არტისტები - ხორავა და ვასაძე მოხსნეს. ერთი ბრძანებით სიმთვრალის გამო, მეორეს მოხსნის მიზეზი უცნობია. მე დავინტერესდი, იციან თუ არა ამის შესახებ ორგანიზაციებში? რომელთაც ევალებათ ამის ცოდნა... გაირკვა - არავინ არაფერი არ იცის. მე დავავალე ეპოვათ ახმეტელი, გამოეძახათ ხორავა და ვასაძე და შევთანხმდით მოგვეწვია ეს თათბირი რუსთაველის თეატრის ბირთვთან.

Вас вызвали сюда не для того, чтобы неофициальные речи держать, а сказать все то, что есть… Никто за эту откровенность не пострадает… ჩვენ თათბირი, მოვიწვიეთ, для выявления болячек, გავიგოთ, რით შეუძლია საბჭოთა ხელისუფლებას დაეხმაროს თეატრის ხელმძღვანელობას უკეთ მუშაობაში.

რა ჩაიდინეს ასეთი, что они такое набедокурили. რომ ჩვენთან შეთანხმების გარეშე ათავისუფლებ თეატრიდან... ჩავთვალოდ ეს ფაქტი ნორმალურად? რუსთაველის თატრი ძვირფასია ჩვენთვის (В смысле его ценности) ჩვენ გვაინტერესებს თეატრის მომავალი. საბჭოთა ხელისუფლება ამიტომაც უზრუნველგყობთ ასეთი ყურადღებით და მზრუნველობით. Два народных артиста, которые так легко не даются, неспроста они награждены такими высокими званиями. და თუ ასეთ ორ უნიჭიერეს артистов, снимают с легкой руки… გვაინტერესებს, ნორმალურია ეს? თეატრმა დიდ სიმაღლეებს მიაღწია და შესაბამისად მოთხოვნებიც დიდი გვაქვს. ახლა ძირითადად ამ ორ მსახიობზე ვისაუბროთ. ამხანაგებო, გამოთქვით მოსაზრებები. დავიწყოთ ამხანაგი ახმეტელით.

ესტატე - არ არსებობს ჩანაწერი... სად არ ვეძებე... სულ მაინტერესებდა, ნეტა რა თქვა?

ხორავა - აქ ამხანაგებმა ბევრი არასწორი ინფორმაცია მოისმინეს ჩემზე. არ ვიცი, ვინ არის დამნაშავე, მაგრამ მიზანი აშკარაა - ჩემი დისკრედიტაცია კოლეგების თვალში. კოლოსალური დანაშაულია, როცა არტისტი ცხადდება ნასვამი სამსახურში. მე არ ვამართლებ ჩემს საქციელს, ამის გამო უნდა დავისაჯო, თან მკაცრად. რაც შეეხება იმას, რომ თქვენ მე შემქმენით, როგორც არტისტი - ვფიქრობ, ამისთვის კარგი მასალა გქონდათ. ვაღიარებ, რომ სანდრო შემოქმედებითად მზრდიდა. И я поддавался. მეც გვერდით ვედექი. პატივი და ღირსება ამხანაგ ახმეტელს თქვენ ამისთვის.

მინდა ვთქვა, რომ არიან ადამიანები, რომლებიც ერევიან თქვენს ფუნქციებში და გააქვთ ამბები თეატრიდან. იმასაც ვიტყვი, რომ თეატრში ეწევიან თქვენს დისკრედიტაციას. ავრცელებენ ხმებს: საშა ცუდ ხასიათზეა არ დაენახოო... როცა მე ვზივარ რეპეტიციაზე, როგორც მანეკენი, თუმც არანაირი შიში არ მაქვს. რა ემართება სხვებს? ვგონებ, მათ შიში აქვთ...

ბერია - ექნებათ შიში, აბა რა, თუ ეს არაფრის მაქნისი პროფკავშირი და ხელისუფლება ერთი და იგივე ჰგონიათ.

ხორავა - რაში ვარ დამნაშავე, ამხანაგო სანდრო? 13 წლის მანძილზე, ხომ ერთად ვიზიარებდით თეატრის მწუხარებას, სიხარულს...

სანდრო - ეხლა კი ლაფი დაასხი თეატრს.

ხორავა - გული მტკივა, ეს თუ ასეა... და რადგან ლაფს გასხამთ, თეატრში აღარ მოვალ...

ვასაძე - მე უნდა განვაცხადო იგივე, რაც ამხანაგმა ბერიამ განაცხადა.პირველად მესმის ამხანაგ ახმეტელისგან ისეთი ბრალდება, რის გამოც გამანთავისუფლეს რეჟისორის დანამდებობიდან. მე მაფრთხილებდნენ, რომ ახმეტელი მოხსნის ხორავას, მაგრამ მე ეს არ მჯეროდა... როცა ჩვენ ვირჩევდით თეატრის ხელმძღვანელს არჩევანი ამხანაგ ახმეტელის სასარგებლოდ გადავწყვიტეთ, რადგან ის ნიჭიერი რეჟისორი იყო. ამაში უფრო მეტად დავრწმუნდით, როცა საბჭოთა ხელისუფლება მოვიდა. ის დღე და ღამე მუშაობდა და ქმნიდა საბჭოთა თეატრს. ამხ. ახმეტელი, როგორც შემოქმედი ყოველთვის იქნება ჩემთვის მნათობელი ვარსკვლავი, ასე ვფიქრობდი. 15 წლის განმავლობაში და ასე იქნება კუბოს კარამდე, მართალია, ბოლო ორი წელიწადი თეატრი ჭაობშია, მაგრამ ამაში დამნაშავე მარტო ახმეტელი არ არის, ჩვენ ყველანი ვართ დამნაშავენი – ყველაზე მეტად მე. ვაღიარებ ჩემს შეცდომას, ბოლო ორი წელი ვხედავდი, საით მიექანებოდა ჩვენი თეატრი, მაგრამ მაინც ვერ წარმომედგინა, რომ ასეთი ამხანაგი, როგორიც ჩემთვის ხორავაა, ასეთ საქციელს ჩაიდენდა. ხორავას კუბოს კარამდე ემახსოვრება, როგორ ვეუბნებოდი საგრიმიოროში – ეს რა ჩაიდინე? მეც მაქვს შეცდომები... ამ ხნის განმავლობაში გაუგებრობა არ გვქონია და თუ იყო ასეთი რამ, ყოველთვის ვიღებდი თქვენ საყვედურს, პრესითაც კი. იმის გამო, რომ ბაქოში შეცდომით ხუციშვილს ფაფახზე შევეხე და ფაფახი დაუვარდა, მე დაუშვი შემოქმედებითი შეცდომა. ვაღიარე დანაშაული, მაგრამ ნუთუ ამდენად არ გვესმის ერთმანეთის? ამის გამო დავწერე განცხადება. მე უნდა გაგენთავისუფლებინეთ, როგორც მსახიობი და არა როგორც რეჟისორი და პედაგოგი.

ახმეტელი – როგორც პედაგოგი არ მომიხსნიხართ.

ვასაძე – კიდევ უარესი.... თვითკრიტიკა არ არის თეატრში.

ბერია – თეატრში საბჭოთა ხელისუფლება არ არის?

ვასაძე – ამ 15 წელიწადში ბევრი რამ გადავაფასე, და მინდა გითხრათ, იქამდეც კი დავეშვით, რომ – ერთი ყველასათვის, გადაიქცა ყველა ერთისათვის... ბედის ირონიაა, რომ თქვენი ყველაზე ახლობელი და საყვარელი ადამიანები დგანან თქვენს წინაშე და ბრალს გდებენ.

გარიკი – იქნებ შეკითხვები მომცეთ, რომ გიპასუხოთ....

ბერია – სწორია თუ არა ხორავას მოხსნა? ილაპარაკეთ!... თქვენ თვლით, რომ ხორავას და ვასაძის მოხსნა თეატრიდან სწორია?

გარიკი – არა, მე ასე არ ვფიქრობ... ეს დროებითი სასჯელი იყო. ახალგაზრდებს რომ არ ეფიქრათ, მარტო ჩვენ გვსჯიანო.

ბერია – ვასაძე რომ გამოიყვანეს სარეჟისორო კოლეგიიდან?

გარიკი – ამას ასეთი ახსნა აქვს. ვასაძე უდისციპლინო იყო.

ცკ. თანამშრომელი – ამხანაგებო! აქ ზოგიერთმა ამხანაგმა, სიმართლე არ თქვა. პარტია, ხელისუფლება პირადად ამხანაგი ბერიაა დაინტერესებული თეატრის პრობლემებით და ასეთ დროს ჩვენ ვახერებთ არ ვთქვათ ან ბოლომდე არ თქვათ... 5 წელიწადში მხოლოდ ერთი მნიშვნელოვანი სპექტაკლი დადგით. თეატრმა კი მიიღო საბჭოთა ფული 3 მილიონი მანეთი და მხოლოდ ერთი სპექტაკლი...

ახმეტელი – სხვებმა 15 მილიონი მიიღეს და არაფერი გაუკეთებიათ

ცკ. თანამშრომელი – არავის არ მიუღია ამდენი... ბოლოს და ბოლოს თქვენ დადგით ანტისაბჭოთა სპექტაკლი, ესე იგი თეატრში ყველაფერი რიგზე ვერ არის.

ახმეტელი – Я больше нечего не могу сдать. მეტის გეკეთება მე არ შემიძლია.

ცკ. თანამშრომელი – თქვენ, ამხანაგო ახმეტელო, თავი გენიოსად წარმოგიდგენიათ, რომელსაც შეუძლია მთელ საბჭოთა კავშირს ასწავლოს. თქვენ ფიქრობთ, რომ მთებს დაძრავთ... სხვები კი პაიკები არიან. საბჭოთა მსახიობს კრიტიკის საშუალება არ აქვს. სახალხო არტისტებს ხსნიან და საბჭ. ხელისუფლებას არ ეკითხებიან, თითქოს ეს მხოლოდ ახმეტელის პირადი საქმეა. ახმეტელი ფიქრობს – მე შევქმენი ეს თეატრი და მევე დავანგრევ! შეუძლებელია საბჭოთა თეატრში არტისტი არაფერი იყოს, ხოლო ახმეტელი ყველაფერი.

ახმეტელი – ამას ვინ ამბობს?

ცკ. წარმომადგენელი – თქვენ ამბობთ!... პირდაპირ გეტყვით, თქვენ ჭკუიდან შეიშალეთ! იმიტომ მოხსენი, რომ შენ გჯობია. ხვალ კიდევ სხვას მოხსნის, ვინც გააკრიტიკებს... დასკვნა – ახმეტელი უნდა გადაეწყოს საბჭოთა სტილზე.

ხორავა – ადამიანები მოქალაქეებად ვერ გრძნობენ თავს. თითქოს ადამიანი არა ხარ. ალექსანდრ ვასილიჩი გვარწმუნებს, რომ ჩვენ ყველაფერი დაგვავიწყდა, ასეთი რამის თქმა დასის წინაშე... მე მესმის, რომ ხელოვნების მუშაკს, ხელოვან ადამიანს, დიდ ოსტატს შეიძლება ჰქონდეს ახალი გზების აღმოჩენის სურვილი, მაგრამ ეს აზრი ხომ უნდა გააცნო კოლექტივს და მერე გამოიტანო ამ შეკრებაზე. ჯერ სანამ რამეს გააკეთებ, ხომ უნდა გაიაზრო და დაფიქრდე....

ესტატე – რა მოხდა?.. სულ რაღაც ორი წლის წინ, ხორავამ წერილი მისწერა ახმეტელს.

ხორავა – (ხორავას წერილი ახმეტელს) „რატომ არ დავიბადე შენს ახლოს, რათა შენგან, როგორც შენს სუსტ აჩრდილს, მიმეღო ცხოვრების და ადამიანის ცოდნა. გამეგო ადამიანური არსებობის მიზანი და დანიშნულება, მაგრამ ბედს იმისთვის ვწირავ მადლობას, რომ დღესაც, სიმწიფის ჟამს, შენს ხელში ვარ და მოწაფედ ვგრძნობ თავს. ბევრი გაქვს გაკეთებული ჩემთვის, საშა. არამც თუ გაკეთებული, არამედ შენ შემქმენი მე არაფრისგან. რა შემიძლია შემოგთავაზო სამაგიეროდ? რით და როგორ გადაგიხადო მადლობა ყველაფრისთვის? მსახიობისთვის ძნელია სამაგიერო მიუზღოს ხელმძღვანელს, მაგრამ მე ყველაფერს გავაკეთებ იმისთვის, რომ როგორც კი მომეცემა შემთხვევა, მადლობა გადაგიხადო, როგორც მოქალაქემ, ჩემი სიცოცხლეც რომ იყოს აჭირო ამისთვის...“

ესტატე – „... გკოცნი მაგრად, ჩემო ძმაო, მეგობარო, მასწავლებელო და სულიერო მამავ“.

ხორავა – ახმეტელი დიდი ოსტატია, მის გარეშე თეატრი 80%–ით დაეშვება ქვევით.

ბერია – ახმეტელი თქვენ დაცვას არ საჭიროებს. ჩვენ დიდ პატივს ვცემთ მას.

ცკ. თანამშრომელი – მე ვთვლი, რომ მსახიობები კი არ არიან დამნაშავენი, რომ თეატრი ცუდად მუშაობს. არამედ თეატრის ხელმძღვანელი არ დგას სათანადო

ახმეტელი – ერთი შეკითხვა მაქვს – შეუძლია თუ არა თეატრის დირექტორს მოხსნას ის ვინც არღვევს დისციპლინას და სტრუქტურას? დაუშვებელია, რომ წამყვანი არტისტი თვრება და არ ასრულებს თავის მოვალეობას.

ბერია – მართალია.

ცკ. წარმომადგენელი – კორპორაცია „დურუჯი“ საბჭოთა ხელისუფლებამ გაუქმა, მაგრამ ჩანს ტრადიცია მაინც ცოცხლობს. თქვენ გგონიათ ახმეტელს კარგად არ ვიცნობთ? მე მას პირდაპირ ვუთხარი – როგორ გითმენენ?! აღმოჩნდა, რომ ვერ ითმენენ... შენ არა ხარ კოლექტიური ადამიანი. შენი მეთოდები არ არის საბჭოთა მეთოდები.

ახმეტელი – ეს ნამდვილად ასეა

ცკ. თანამშრომელი – მგონი ახმეტელი მიხვდა, რა შეცდომა დაუშვა, საჭიროდ ვთვლი განვახორციელოთ ყველაზე რადიკალური გარდაქმნები რუსთაველის თეატრში.

ახმეტელი – მე არ შემიძლია ყოველ წელს შედევრები დავდგა. მე გეგმით არასოდეს დამიწყია რეპეტიცია, წინასწარ არ ვემზადები... ამ თათბირის წინააღმდეგი ვიყავი, მაგრამ მიხარია, რომ ეს ყველაფერი მოვისმინე. თუ ჩემი ამხანაგები იმდენად გაიზარდნენ, რეჟისორებიც, მსახიობებიც, რომ შეუძლიათ დამოუკიდებლად მოღვაწეობა, მე ვიქნები ბედნიერი. მე მეტს არ ვიტყვი, დავამთავრე.

ბერია - პირველ რიგში, თეატრის დირექტორმა უნდა აღადგინოს თეატრში ხორავა და ვასაძე. ნასვამი მსახიობი თეატრში რომ მოდის, ესეც დირექტორს უნდა ვუსაყვედუროთ, რატომ დაუშვით ეს, ამხანაგო სანდრო?

ახმეტელი - ეს დიდი შეცდომაა.

ბერია - ჩვენ „დურუჯის“ დისციპლინა კი არ გვინდა, არამედ საბჭოთა. ახმეტელს იმიტომ აქვს დირექტორის უფლებამოსილება, რომ საბჭოთა ხელისუფლებამ დანიშნა... მაგრამ რას აკეთებთ ახლა? თანამედროვეს? ხომ იცით რა დიდი მიღწევები აქვს ხელისუფლებას... გაზეთებს არ კითხულობთ? არ იცით რა ახალ მოთხოვნებს აყენებს პარტია და მთავრობა? ადრე მატერიალურად ცუდად ცხოვრობდით, ახლა უზრუნველყოფილი ხართ და რა გამოდის? უკეთესი პირობების მიუხედავად 8 წლის წინანდელი მიღწევების დონეზე ხართ. ჩვენ გვინდა გავერკვეთ... ეს ყველაფერი, იმიტომ ხომ არ გვინდა, რომ ახმეტელი დავხვრიტოთ... (პაუზა) ჩვენ მას слишком პატივს ვცემთ... ახმეტელის გარეშე თეატრი ნულია? მაშინ ახალი დასი შევკრათ, Набрать!.. მის გარეშე, რომელმაც დიდი სამუშაო გასწია ამ თეატრის შექმნისთვის რთული იქნება... 15 წელია ყოველდღიურად ძლიერდებოდა თეატრი და თურმე თუ ერთი კაცი წავა, ყველაფერი დაიკარგება? Все пропадает? რაც შეეხება დისციპლინას - საბჭოთა დისციპლინა აქ არ არის.

ახმეტელი - ფაშისტური დისციპლინა.

ბერია - შენ გაქვს ფაშისტური замашки... ჩვენ გავაძლიერებთ პარტიულ თვალს, რომ პატივისცემა იყოს საბჭოთა ორგანოებისადმი. დისციპლინა უნდა იყოს საბჭოთა, თქვენი დისციპლინა კი ეწინააღმდეგება საბჭოთა დისციპლინას. ერთმა თქვა აქ ჩვენი ლოზუნგია. „ერთი ყველასათვის – ყველა ერთისათვის“ რა ლოზუნგია ეს თეატრში? აქ კი გამოვიდა, რომ ყველა ერთისთვისაა.

სანდრო –არ არის ეს ასე...

ბერია – როგორ მოხდა, რომ ორმა საუკეთესო მსახიობმა დაარღვია შენი დისციპლინა? და თქვენ არ გინდათ, რომ მათი დათხოვნის ამბავი გახდეს კოლექტივში მსჯელობის საგანი? დღეს ბევრი ფიქრობდა თუ ვიტყვი, ახმეტელს არ ესიამოვნება. ტყუილად გგონიათ, რომ თქვენი საიდუმლოდ ნალაპარაკები ჩვენამდე არ მოდის. მეტი იმუშავეთ საკუთარ თავზე. კარგი მსახიობი ყოველმხრივ განათლებული უნდა იყოს. უნდა იცოდეს საბჭოთა ხელისუფლების პოლიტიკა. თქვენ ამბობთ, რომ თეატრი შექმნა ერთმა, ან მეორემ. უპირველეს ყოვლისა თეატრი შექმნა საბჭოთა ხელისუფლებამ. ჩვენ რომ გვინდოდეს, ახმეტელს გავუსწორდეთ, Расправится, თქვენი არ შეგვეშინდება. როდის იკრიბებით?

ღვინიაშვილი – 15 აგვისტოს.

ბერია – ხოდა შეკრიბეთ ყველა. რაც შეეხება დახმარებას – დაგეხმარებით. ამით დღეს დავამთავრეთ. (ყველა გადის ახმეტელის გარდა) მეც ვიყენებ ფაშისტურ მეთოდებს საშა, მაგრამ არა ისეთი დოზით, როგორც შენ თეატრში!..

ესტატე – ამ თათბირის შემდეგ, ზუსტად ორ თვეში ბერიამ ახმეტელი მოხსნა. სამხატვრო ხემძღვანელად აკაკი ვასაძე დაინიშნა, დირექტორად დროებით პარტიული მუშაკი, ვინმე გორდელაძე, ხოლო შემდეკ კი აკაკი ხორავა დანიშნეს. ახმეტელს მოხსნისთანავე, მოსთხოვეს ბინის დაცლა. ის თეატრში ცხოვრობდა, ამჟამად იქ თეატრალური ინსტიტუტის 6–7 აუდიტორიებია. ბინაში ჩხრეკის შემდეგ, „სუკმა“ თან წაიღო ახმეტელის 200 გვერდიანი უნიკალური ნაშრომი – „რიტმის თეორია“, რომელსაც ბევრი ძიების მიუხედავად ვერ მივაგენი, დაიკარგა! აღმოვაჩინე მხოლოდ ამოფხეკილი სურათები, ზოგი განადგურებული რვეული... სპეციალური მელანით წაშლილი ჩანაწერები, ფოტოსურათები...

ბერია – ახმეტელი არ თვლის განაჩენს საბოლოოდ და ახლა მოსკოვში უნდა აიღოს რევანში. ახმეტელმა ამხანაგ სტალინის კეთილგანწყობა პირად დამსახურებად მიიჩნია და არა საბჭოთა პოლიტიკის წარმატებად.

ცკ. თანამშრომელი – საერთო ჯამში ახმეტელის მოხსნა დიდი კმაყოფილებით მიიღეს. ოპერამ, დრამატულმა თეატრმა, სახ. კინოწარმოებამ...

ბერია – ახმეტელის მოხსნა, გაფრთხილება უნდა იყოს ყველასთვის. მოამზადე ნიადაგი მისი მომხრეების რეპრესიებისთვის და გათავხედებული რეჟისორის პასუხისგებაში მისაცემად.

ესტატე – ბერია თვითონ აკონტროლებდა დაკითხვებს და წამების ფორმებსაც თვითონ ამკაცრებდა.

ბერია – თქვენ გამოძიების ფორმები დამუშავებული არ გაქვთ და ამიტომ ზოგიერთი არ აღიარებს. მითითებას გაძლევთ, ამიერიდან გაზით დაიწყეთ ფრჩხილების უკუღმა დაძრობა... (ისმის წამების ხმა)

**ახმეტელის დაკითხვა**

ესტატე – „ახმეტელის საქმე“ არქივში შეადგენს 10 ტომს. თურმე ბერია ახმეტელს 1928 წლიდან უთვალთვალებდა. ე.წ. „ახმეტელის საქმეს“ ძირითადად ორი გამომძიებელი, შეკოტიხინი და არტაშიანი აწარმოებდნენ.

არტაშიანი – შენ ბრალად გედება, თბილისის ნაციონალისტური ჯგუფის ხელმძღვანელობა. აქტიური ძირგამომთხრელი მუშაობა საბჭოთა ხელისუფლების წინააღმდეგ. იბრძოდი პარტიის დადგენილებათა წინააღმდეგ.

ახმეტელი – კატეგორიულად უარვყოფ!..

არტაშიანი – რევოლუციამდე ეწეოდი ძარცვას, ხელმძღვანელობდი დამნაშავეთა ბრბოს, მენშევიკების დროს იყავი ნაციონალურ–დემოკრატიული პარტიის წევრი. შეადგინე ბანდა და ებრძოდი წითელ არმიას, ეწეოდი ანტისაბჭოთა მუშაობას.

ახმეტელი – ბანდებს არ ვიცნობ.

არტაშიანი – გამოძიებას აქვს მონაცემები, რომ მოსკოვში წასვლის წინ დაავალე მსახიობებს, ეწარმოებინათ დეზორგანიზაციული საქმიანობა. ადასტურებ ამას?

ახმეტელი – კატეგორიულად უარვყოფ!.. ვურჩევდი დარჩენილიყვნენ თეატრში და პატიოსნად ემუშავათ.

არტაშიანი – ვისთან გქონდა მოსკოვიდან მიმოწერა?

ახმეტელი – ...

არტაშიანი – რას გწერდნენ?

ახმეტელი – რომ თეატრში მათ მიმართ არ იყო ძველებური დამოკიდებულება

არტაშიანი – ლენინგრადში ყოფნის დროს ვის შეხვდი? ვის?

ახმეტელი – ...

არტაშიანი – რომელიც ფარულად აწყობდა შენთან შეხვედრას ახალგაზრდა მსახიობებთან?

ახმეტელი – არ მახსოვს...

არტაშიანი – რა დაავალე კიროვის თეატრის მხატვარს დიმიტრიევს თბილისში წასვლის წინ?

ახმეტელი – დიმიტრიევი ჩემი დავალებით წავიდა სიღნაღში, რათა ენახა ქალაქი, სპექტაკლისათვის პანორამის შესაქმნელად.

არტაშიანი – რა დაავალე თბილისში წასვლის წინ მიტო სულხანიშვილს?

ახმეტელი – ...

არტაშიანი – დაბრუნების შემდეგ, რა ინფორმაცია გადმოგცა?

ახმეტელი – ...

არტაშიანი – როგორი წერილი მიიღე 1936 წელს ზაფხულში ვანო ლაღიძისგან?

ახმეტელი – მაცნობდა ელგუჯას და ვანიკოს დაკითხვის შესახებ.

არტაშიანი – შენ მსახიობ პლატონ კორიშელს, აძლევდი დავალებებს. ის ეწეოდა ანტისაბჭოთა მუშაობას, რატომ იყავი მაინცდამაინც მის იმედზე?

ახმეტელი – ის რუსთაველის თეატრის მსახიობი იყო, ვენდობოდი, სხვა არაფერი

**“ლამარა“**

ესტატე – უმძიმესი ხვედრი გაიზიარა თამარ წულუკიძემ. ახმეტელის და თამარის სიყვარულის ისტორია მწერლობის თემაა... ერთმანეთში ბევრი ტყუილი და მართალი აირია. თამარ წულუკიძე ურთულესი ბედის და ხასიათის მსახიობი გახლდათ!...

სანდრო – მინდა, სულ გიმზერდე... ხატად მეყოლების შენი სახე...

წულუკიძე – გყვანდეს, გყვანდეს...

სანდრო – მინდა ჩემი იყო

წულუკიძე – ვიქნები, თუ მამიტაცებ!

სანდრო – შემიყვარდი... ეს იყო ერთი გაბმული ტკბილი და ბედნიერი წუთები... ვეძებდი იდეალურ სიყვარულს... ვაჟას სამყაროში ვეზიარე... ეს იყო ჩემი სულის ძახილი, რომელიც ვაჟას სულიერ სამყაროს ენივთებოდა. ყველაფერი მავიწყდებოდა, როცა სცენაზე ვუსმენდი შენ ხმას, როცა ვგრძნობდი შენი ტანის რხევას, როცა მესმოდა შენი სიცილი... შენთან მუშაობის მთელი პროცესი ჩემთვის ისეთივე ღვთაებრივი იყო, როგორც მინდიასთვის ბუნების განცდა. შენს გარეშე სიცოცხლე ვერ წარმომიდგენია.

**ბუჟუჟა შავიშვილი**

ესტატე – ბუჟუჟა შვიშვილი დურუჯის ერთ ერთი დამფუძნებელთაგანი იყო.

ახმეტელმა თავის დღიურში ჩაწერა: ყველაზე ახალგაზრდა კორპორანტა შორის, ნიჭიერი, „დურუჯი მას განსაკუთრებული ყურადღებით ზრდის ახალი თეატრისთვის“

შეკოტიხინი – შავიშვილი!.. გაფრთხილებთ, გამოძიებისთვის არასწორი ჩვენების გამო პასუხს აგებთ.

შავიშვილი – ვალდებული ვარ ვთქვა გულწრფელად სიმართლე

შეკოტიხინი – თქვენ დურუჯის წევრი იყავით

შავიშვილი – დიახ.

შეკოტიხინი – რა იცით თქვენი თეატრის ყოფილი დირექტორის ს. ახმეტელის და ზოგიერთი მსახიობის მიერ რუსთაველის თეატრზე ცენტრალური კომიტეტისა და მთავრობის დადგენილების მაკომპრომეტირებელ მუშაობაზე.

შავიშვილი – ამის შესახებ არაფერი ვიცი, რაც ვიცოდი, ყველაფერი მოვახსენე გამოძიებას. მეტის დამატება არ შემიძლია.

შეკოტიხინი – რომელ უცხოელს შეხვედრილხართ ახმეტელის სახლში?

შავიშვილი – არავითარი უცხოელი არ მინახავს ახმეტელის ბინაში (გული მისდის)

შეკოტიხინი – ექიმი!..

შეკოტიხინი – რა იცით ახმეტელის „რიტმის თეორიაზე“?

შავიშვილი – ჯერ კიდევ სტუდენტობის დროს და შემდგომ რუსთაველის თეატრში მუშაობისას, ბევრი მომისმენია ახმეტელის „რიტმის თეორია“–ზე. ახმეტელი ამტკიცებდა, რომ ყოველ ერს აქვს თავისი რიტმი, რომელიც არა ჰგავს არავისას. მას მიაჩნდა, რომ არის საერთო რამ კავკასიელთა რიტმებში, მან სტუდიაში შექმნა ჩეჩენ–ინგუშთა და ოსთა ჯგუფები. მიაჩნდა, რომ ქართველს უნდა ჰქონდეს ჰეგემონია კავკასიაში.

შეკოტიხინი – კონკრეტულად! კონკრეტულად!

შავიშვილი – დაუკვირდით როგორ დადისო ქართველი... იგი ამაყია, ენერგიულია, მშვენიერების კანონებს ემყარება მოძრაობაც, ჟესტიც, სიტყვაც. სცენა სიმბოლოა, განზოგადოება. უნაპიროა ამ მშვენიერების გამოხატვაში...

შეკოტიხინი – რას გეუბნებოდათ ახმეტელი მოხსნის შემდეგ

შავიშვილი – მე ვარ თავისუფალი მხატვარი და უნდა ვაზროვნებდე თავისუფლად, მთავრობა კი არ მაძლევს ამის საშუალებას

შეკოტიხინი – კიდევ რას დაამატებთ ახმეტელის ანტისაბჭოთა აზრების შესახებ?

შავიშვილი – ახმეტელმა შექმნა ორკესტრის კულტურა რუსთაველის თეატრში. მასვე ეკუთვნის მუსიკის და სიტყვის ჰარმონიული შერწყმის ის მაღალი დონე, რითაც ამაყობდა ჩვენი თეატრი.

**აბაშიძის დაკითხვა**

ესტატე – სუკის არქივში, ვანიკო აბაშიძის საქმეში არის მაბეზღარათა წერილები. შიფრი „აქტივი“. არის ხელმოწერილი წერილიც ლანჩხუთის თეატრიდან, სადაც ახმეტელის თეატრიდან წასვლის შემდეგ გადავიდა თეატრის ხელმძღვანელად. ლანჩხუთის რაიონის შინაგან საქმეთა განყოფილება სთხოვს თბილისს, ნება მისცენ დაიჭირონ თეატრის ხელმძღვანელი. იქ მოყვანილი ფაქტები საკმარისად ჩათვალეს დასაპატიმრებლად.

შეკოტიხინი – ძიებას აქვს მასალები, რომ თქვენ ხართ კონტრევოლუციური არალეგალური ფაშისტური ორგანიზაციის წევრი. ხომ ცნობთ თავს დამნაშავედ?

აბაშიძე – რამდენჯერ უნდა ვთქვა, არ ვცნობ.

შეკოტიხინი – თქვენ ისევ ცრუობთ? გიმეორებთ, ძიებას აქვს მასალები, რომ თქვენ გქონდათ მტკიცე ორგანიზაციული კავშირი ფაშისტ ახმეტელთან. სჯობია აღიაროთ.

აბაშიძე – მე ახმეტელს ვიცნობ 19...

შეკოტიხინი – 24 წლიდან.

აბაშიძე – ფაშისტ ახმეტელთან კავშირი არ მქონია და არც მისი ფაშისტური მუშაობის შესახებ ვიცი რაიმე.

შეკოტიხინი – შენ ისევ არ ამბობთ მართალს, თეატრში ხომ აქებდი ახმეტელს.

აბაშიძე – ახმეტელს მე ყოველთვის ვაფასებდი, როგორც დაპატიმრებამდე, ისე მის შემდგომაც. ახმეტელი ამბობდა: „ვანო აბაშიძე მიყვარსო“. ალბათ, როგორც კარგი მეგობარი, ან მსახიობი.

შეკოტიხინი – იცნობ თუ არა ფაშისტ ია ქანთარიას და რა ორგანიზაციული კავშირი გქონდა მასთან?

აბაშიძე – ია ქანთარიასთან ყოველთვის მქონდა მეგობრული დამოკიდებულება. გარდა მეგობრობისა, სხვა რაიმე პოლიტიკური კავშირი არ გვქონდა.

შეკოტიხინი – შენ ისევ სტყუი. დამადასტურებელი მასალები გვაქვს, რომ შენ ია ქანთარიასთან გქონდა ორგანიზაციული კავშირი, ქანთარიას დაპატიმრების შემდეგ, დაეხმარე ოჯახს და თეატრში მიიღე მისი ცოლი და ძმა, მიშა ქანთარია. ძიება გაფრთხილებს, თავი დაანებე სიცრუეს და აღიარე ყველაფერი.

აბაშიძე – ღრმად ვარ დარწმუნებული, რომ ქანთარიას მეუღლე არის სუფთა და სანდო ადამიანი. არავითარი კავშირი არ მაქვს ქანთარიას კონტრევოლუციურ–ფაშისტურ მუშაობასთან, ქანთარია არ არის ფაშისტი.

შეკოტიხინი – უჩვენე გამოძიებას შენი ორგანიზაციული კავშირი კონრევოლუციონერ ელგუჯა ლორთქიფანიძესთან.

აბაშიძე – ელგუჯასთან ძალიან ახლო მეგობრულ კავშირში მქონდა. თითქმის ყოველთვის ერთად ვიყავით. კონტრევოლუციონერი რომ ყოფილიყო მეცოდინებოდა.

შეკოტიხინი – გამოძიებაში არის მასალები, რომ შენ იყავი ახმეტელის სანდო პირი, ჩაგითრია ნაციონალისტურ ჯგუფში. და შენ ხელმძღვანელობდი ახალგაზრდულ ჯგუფს.

აბაშიძე – არავის არსად ჩავუთრევივარ, და არც ახალგაზრდული ჯგუფის ხელმძღვანელი არ ვყოფილვარ.

შეკოტიხინი – ისევ სცრუობ. შენ ჩათრეული იყავი ტერორისტულ ორგანიზაციაში.

აბაშიძე – კატეგორიულად უარვყოფ.

შეკოტიხინი – სჯობს სიმართლე სქვა.

აბაშიძე – სიმართლეს ვამბობ.

შეკოტიხინი – აი ოფიციალური წერილი თეატრიდან...

აბაშიძე – ვინ წერს?

შეკოტიხინი – ეს საიდუმლოა...

აბაშიძე – დამაპირისპირეთ!.. იქნებ ტყუილს წერენ.

შეკოტიხინი –მხილებული ხარ დოკუმენტალურად. ეს საკმარისია. შენი საქმე დასრულებულია. გაათრიეთ!..

ესტატე – დაკითხვის მასალებით გაირკვა, რომ ვანიკო აბაშიძე, მიუხედავად სასტიკი წამებისა, იყო ერთადერთი ადამიანი, რომელიც არ გატყდა. მისმა თანდაყოლილმა წესიერებამ, უკომპრომისობამ, ნიჭიერებამ, პრინციპულობამ, პატიოსნებამ და მეგობრებისთვის თავდადებამ განაპირობა მისი ბედი. „დახვრეტა“.

**ქანთარიას დაკითხვა**

ესტატე – „მშვიდობით რუსთაველის თეატრო, თოთხმეტი წელი ერთგულად გემსახურე“. ია ქანთარია. ეს ჩანაწერი თეატრიდან წასვლის წინ დამიტოვა. მსახიობი და სალიტერატურო ნაწილის ხემძღვანელი იყო. ისიც მეგობრებთან ერთად დაიჭირეს.

არტაშიანი – აღიარებ თუ არა, რომ მიმოწერა გქონდა ახმეტელთან?

ქანთარია – ვაღიარებ.

არტაშიანი – უჩვენე გამოძიებას, რას გწერდა ახმეტელი?

ქანთარია – თეატრზე, მეგობრებზე, საქართველოზე.

არტაშიანი – კონკრეტულად.

ქანთარია – თეატრის საქმიანობაზე.

არტაშიანი – დაახასიათე ახმეტელის პოლიტიკური სახე.

ქანთარია – ახმეტელი აშკარა ნაციონალ–დემოკრატი იყო. მისი შემოქმედებითი მეთოდი ნამდვილად ნაციონალისტური იყო.

არტაშიანი – კერძოდ, რაში გამოიხატებოდა?

ქანთარია – ...

არტაშიანი – რა დაგავალა ახმეტელმა?

ქანთარია – არ წავსულიყავი თეატრიდან.

არტაშიანი – შენ გქონდა საიდუმლო ზედმეტი სახელები, აღიარებთ თუ არა?

ქანთარია – ვაღიარებ.

არტაშიანი – „დურუჯის“ შემდეგ რა ორგანიზაცია შექმენით?

ქანთარია – ორგანიზაცია „ინჯი“.

არტაშიანი – რას ნიშნავს სახელწოდება?

ქანთარია – ინტიმური ჯგუფი, რაც მეგობართა გაერთიანებას ნიშნავს.

არტაშიანი – ვინ შედიოდა გაერთიანებაში?

ქანთარია – ...

არტაშიანი – ვინ შედიოდა თეატრის მენშევიკურ დაჯგუფებაში?

ქანთარია – ...

არტაშიანი – კონკრეტულად რა იცი ახმეტელის ნაციონალისტური გრძნობების შესახებ?

ქანთარია – მისი ნაციონალური გრძნობები საქვეყნოდ იყო ცნობილი. ახმეტელი განიცდიდა „ცისფერყანწელთა“ გავლენას. ახმეტელი უარყოფდა კოლექტივიზაციას.

არტაშიანი – მწერლებიდან ვის ნაციონალისტურ შეხედულებებს იზიარებდა ახმეტელი?

ქანთარია – ...

არტაშიანი – დაასახელე ფაქტები, რას ამბობდნენ ისინი?

ქანთარია – ებრძოდნენ რუსული კულტურის გავლენას.

არტაშიანი – შენ მუშაობდი თეატრის სტუდიაში, რა იყო სტუდიის მიზანი?

ქანთარია – ახალგაზრდებში ნაციონალისტური და მებრძოლი სულის აღზრდა.

არტაშიანი – ახალგაზრდობიდან ვინ ავლენდა ნაციონალისტურ გრძნობებს? დაასახელე კონკრეტულად.

ქანთარია – ...

არტაშიანი – რას გეუბნებოდა ახმეტელი?

ქანთარია – სჯეროდა, რომ დაბრუნდებოდა რუსთაველის თეატრში.

არტაშიანი – თავისუფალი ხარ!.. შენი გამოძიება დასრულდა!..

ესტატე – გამოძიებას სურდა დაემტკიცებინა, რომ უდანაშაულოდ არავის იჭერდნენ. ამის სამხელად ქანთარიას ჩვენებაც საკმარისად მიაჩნდათ. „დანაშაული აღიარა“. – დახვრეტა.

**თამარ წულუკიძე**

ესტატე – ახმეტელის ახლობელთა სიაში პირველი თამარ წულუკიძეა, როგორც მეუღლე და თანამოაზრე. რომელიც 12 წლის მანძილზე რუსთაველის თეატრის წამყვანი მსახიობი იყო.

შეკოტიხინი – გისმენთ. გიმეორებთ... კიდევ ერთხელ აჩვენეთ გამოძიებას, რა პოლიტიკური შეხედულებები ჰქონდა ახმეტელს?

წულუკიძე –ახმეტელს რომ არაჯანსაღი გადახრები ჰქონდა, ეს იცის გამოძიებამ.

შეკოტიხინი – დააკონკრეტეთ. დააკონკრეტეთ რაში გამოიხატებოდა არაჯანსაღი გადახრა...

წულუკიძე – ჰიტლერს ახასიათებდა, როგორც ძლიერი ნებისყოფის ადამიანს...

შეკოტიხინი – შემდეგ?

წულუკიძე – ჰიტლერს აკლია შემოქმედებითი ფანტაზია... მომავალ ომში გერმანიას მხარს დაუჭერს იტალია და იაპონია.

შეკოტიხინი – და ვინ გაიმარჯვებს, არ უთქვამს?.. არა?.. გამოძიებას აინტერესებს, რომელ მსახიობთან და საერთოდ ვისთან ჰქონდა კონტაქტი ახმეტელს?

წულუკიძე – ...

შეკოტიხინი – ვინ იყო თეატრში ნაციონალისტურად განწყობილი?

წულუკიძე – ...

შეკოტიხინი – რას ამბობდნენ?

წულუკიძე – ...

შეკოტიხინი – რას გვეტყვი სანდროს წარსულზე?

წულუკიძე – დაჭერილი იყო 1922 და 1923 წელს. როგორც ვიცი, ციხეში გენერალ აფხაზთან და წულუკიძესთან ერთად იჯდა. 25 თებერვალს წასული იყო ბათუმში, მენშევიკურ არმიაში, როცა დაბრუნდა, დააპატიმრეს. ახმეტელს სიკვდილი ჰქონდა მისჯილი, ინტელიგენციის ნაწილმა სთხოვა ორჯონიკიძეს და შეიწყალა.

შეკოტიხინი – დაასახელეთ ახმეტელის პოლიტიკური თანამოაზრეები?

წულუკიძე – ...

შეკოტიხინი – რას ლაპარაკობდნენ?

წულუკიძე – ლაპარაკობდნენ დამონებულ საქართველოზე. რუსული ენა არისო უცხო აღმოსავლეთის ხალხისთვის. ქრისტიანობა საქართველოში რუსებზე ადრე შემოვიდაო...

შეკოტიხინი – Что говорил Ахметели?

წულუკიძე – სანდროს, გამახვილებული ჰქონდა ეროვნული სიამაყის გრძნობა. მას არ შეეძლო მოთმინებით აეტანა მოსკოვის ზემოდან ყურება, იგი მძაფრად აკრიტიკებდა ყველაფერს, რაც არ მოსწონდა მოსკოვურ სამყაროში.

შეკოტიხინი – ჩვენ ხელთ გვაქვს სანდროს წერილი მოსკოვიდან, წაიკითხე!

წულუკიძე – „ძვირფასო თამრიკო. მივიღე შენი წერილი ძალზე დროულად. მიხვდი, უნდა მოვიშორო ყველაფერი პირადული, დაკავებული ვიქნე მხოლოდ ერთით – თვითგამოვლენით. მართალია, ძნელია ამის გაკეთება, ამისი დაძლევა, მაგრამ ვკრებ ნებისყოფას, ძალას და ვყვირი:

შეკოტიხინი – „Москва, ты потерпишь порожение და შენი თავგასული კუდაბზიკობა ვეღარ გიშველის...“ Да? მერე?

წულუკიძე – „რა არის თბილისი, ამიერკავკასია – პროვინცია, ჩამორჩენილობა – ასე ფიქრობენ აქაურები, სულ უკვირთ, საიდან ამ ველურ ამიერკავკასიაში ხელოვნებისადმი ამგვარი დამოკიდებულება“...

შეკოტიხინი – Да, и в прямь, откуда?

წულუკიძე – გავაგებინე მათ ჩემი მოსაზრებები, მათი მუშაობის შესახებ, მივახვედრე, თუ რაოდენ უღიმღამონი და უბადრუკნი არიან. მოვარდნენ ჟურნალისტები, დრამატურგები, შემომთავაზეს სპექტაკლის დადგმა. ნუთუ ასე ცოტაა მათთვის საჭირო.

შეკოტიხინი – საკმარისია!..

წულუკიძე – ვახტანგოვის თეატრი პარიზში მიემგზავრება გასტროლებზე. მათთვის ეს შესაძლებელია. მოსკოვმა საკუთარ შესაძლებლობებში დამარწმუნა, არც ისე უნიჭო ვყოფილვარ, როგორც მეგონა. ეს ეჭვი კი სულ მღრღნიდა. მე ხომ ყოველგვარი მომზადების გარეშე მივედი თეატრალური კულტურის დასახმარებლად. რისთვის ვითმენდი ამდენ ხანს? მალე ჩამოვალ, რაც ძალიან მახარებს. გკოცნი მხურვალედ.

შეკოტიხინი – თეატრში ანტისაბჭოთა განწყობა იყო?

წულუკიძე – იყო... იყო...

შეკოტიხინი – თქვენი დაკითხვა დამთავრებულია!

წულუკიძე – როგორ მტანჯავდა ეს სიზმარი: მივდივარ მარტო უკიდეგანო ცარიელ უდაბნოში, ჩემს თავზე ჩამოწვა ნაცრისფერი ცა, ფეხქვეშ მოძრავი ქვიშაა, ფეხები მეფლობა... ჰორიზონტზე კი ნახევრად დაფარულ ცაზე შავი ღრუბელია, საოცარი სისწრაფით მოექანებოდა ჩემსკენ. უბერავს ცივი ქარი და მოკეცილი ძლივს მივიწევ წინ. არ ვიცი სად, რატომ, მაინც უნდა ვიარო ბოროტი ქარის ყოველ შემოტევაზე... მოვდივარ გონებაარეული, უიმედო, სასოწარკვეთილი. (**სამაია**)

ესტატე – 10 წელი გადასახლება... ქონების ჩამორთმევა... გასაჩივრებას არ ექვემდებარება.

დღემდე ვერ გამიგია, ველურობის რა დონეა ეს – როცა ასე სჯი და თან ქონებას ართმევ. რა უნდა ქნან მათი ოჯახის წევრებმა?

**გარიკის დაკითხვა**

გარიკი – ეს წერილი ამ მისამართზე გამომატანეს...

არტაშიანი – „ვახტანგ გარიკ–ვაჩნაძე თეატრში ნაციონალისტურ, შოვინისტური იდეების მქადაგებელია. ნერგავს ანტისაბჭოთა განწყობას. მისი დატოვება თეატრში ბოროტებაა. შეისწავლეთ მისი პოლიტიკური სახე“... თქვენ დაპატიმრებული ხართ!

ესტატე – 1938 წელი. აფხაზეთის ხელოვნების სამმართველოს უფროსმა აგრბამ, ვახტანგ გარიკ–ვაჩნაძეს, რომელიც თბილისში მოდიოდა, სთხოვა, რომ წერილი მითითებულ მისამართზე მიეტანა. იმ პერიოდში ის სოხუმის თეატრის ხელმძღვანელი იყო.

გარიკი – კონტრრევოლუციური საქმიანობა დავიწყე 1932 წელს, სანდრო ახმეტელთან. როცა თელავის თეატრში ვმუშაობდი, ალექსანდრე ვასილის ძე ახმეტელმა გამომიძახა თბილისში, თავის კაბინეტში და წინადადება მომცა, შევსულიყავი მის კონტრევოლუციურ ორგანიზაციაში.

არტაშიანი – მოკლედ მოჰყევით კონტრევოლუციურ ორგანიზაციაში შესვლისა და ახმეტელთან საუბრის შესახებ

გარიკი – იცოდა რა ჩემი ნაციონალისტური, ანტისაბჭოური განწყობილება, ახმეტელმა პირდაპირ მითხრა: რომ გარდაუვალია საბჭოთა ხელისუფლების დამხობა, საჭიროა ბრძოლა საქართველოს დამოუკიდებლობისათვის. ამისათვის უნდა გაერთიანდეს ყველა ნაციონალური ძალა. საბჭოთა ხელისუფლების წინააღმდეგ ბრძოლას ხელმძღვანელობდნენ ისეთი ადამიანები, როგორებიც არიან ...

არტაშიანი – რა უპასუხეთ ახმეტელს?

გარიკი – მე მივეცი თანხმობა

არტაშიანი – რა კონკრეტული დავალება მოგცათ ახმეტელმა?

გარიკი – ახმეტელმა წინადადება მომცა თელავში შემექმნა კონტრევოლუციური ჯგუფი სტუდიის საფარქვეშ. კონტრევოლუციურ ჯგუფში გამმაერთიანებინა ნაციონალისტური ახალგაზრდობა, გამეღვიძებინა მათში საბჭოთა ხელისუფლების სიძულვილი; აღმეზარდა მათში ნაციონალისტურ–ჰეროიკული სული საქართველოს დამოუკიდებლობის იდეით. საქმიანობა უნდა ყოფილიყო კონსპირაციული, უნდა დავლოდებოდით მომენტს, როცა მოხდებოდა კონფლიქტი საბჭოთა კავშირსა და კაპიტალისტურ ქვეყნებს შორის.

არტაშიანი – როგორ შეასრულეთ ახმეტელის დავალება?

გარიკი – 1932 წელს შევქმენი ჯგუფი შემდეგი შემადგენლობით. (...) დანარჩენი ორის სახელი არ მახსოვს.

არტაშიანი – თქვენ სტყუით. თელავში იყო არა ხუთი, არამედ მეტი კაცი.

გარიკი – თეატრის დასში ოცი კაცი იყო, ჩავითრიე ხუთი.

არტაშიანი – ახმეტელს რამდენ კაციანი სია მიეცით?

გარიკი – 20 კაცის, მთლიანად დასის, მაგრამ ჩავითრიე ხუთი.

არტაშიანი – სტყუით, თქვენ მიეცით ოც კაციანი სია და ყველა კონტრევოლუციონერი იყო.

გარიკი – მთელი პასუხისმგებლობით ვაცხადებ, მხოლოდ ხუთი კაცი იყო ორგანიზაციის წევრი

არტაშიანი – წელიწადში რამდენჯერ იკრიბებოდით?

გარიკი – ოთხჯერ შევიკრიბეთ

არტაშიანი – სად?

გარიკი – ორჯერ თეატრში, რეპეტიციის შემდეგ, ერთხელ თარხნიშვილის ბინაში

არტაშიანი – კონკრეტულად რა საკითხს იხილავდით?

გარიკი – ვიხილავდით ახმეტელის დავალებებს: კერძოდ, შეგვექმნა გმირული, ნაციონალური თეატრი. დაგვედგა საბჭოთა ხელისუფლებისათვის უცხო პიესები.

არტაშიანი – როგორ შეასრულეთ ეს დავალება?

გარიკი – პირადად მეც დავდგი „ლამარა“.

არტაშიანი – თქვით, რა იარაღი გქონდათ კონტრრევოლუციური ჯგუფის წევრებს?

გარიკი – იარაღი მარტო ერთს ჰქონდა.

არტაშიანი – უიარაღოდ აპირებდით საქართველოს განთავისუფლებას?

გარიკი – ჩვენ ველოდით საბჭოთა ხელისუფლების დამხობას.

არტაშიანი – თქვენი გამოძიება დასრულდა.

გარიკი – არ დასრულებულა. ყველა ადრინდელ ჩვენებას კატეგორიულად უარვყოფ!.. მე ცილი დავწამე ჩემს ამხანაგებს და ყველაზე დიდი დანაშაული ამაში მიმიძღვის. დავიღალე სიცრუით. წამებასაც შევეჩვიე. ბოლოს და ბოლოს სიმართლე ხომ უნდა ვთქვა. ახმეტელის აზრს ვიზიარებ „საბჭოთა ხელისუფლების დამხობა გარდაუვალა. საბჭოთა სისტემა ვერ დამკვიდრდება. არ იყო საქართველოში 1924 წლის აჯანყება საჭირო. აჯანყება უნდა მოეწყოს ახლა, მაგრამ ახლა არავის ძალუძს, რადგან ქართველი ერის საუკეთესო შვილები დახვრეტილები ან შორეულ უკაცრიელ მხარეებში გადასახლებულნი არიან.

ესტატე – რატომ ვერ აიტანეს წამება, და რატომ აღიარეს? ვიცით, ჩვენ როგორ მოვიქცეოდით?! ისე კი, ვერ გავიგე, რატომ იყო, რომ ზოგი დახვრიტეს და სხვა კი იგივე ბრალდებით არც კი დაუკითხავთ... ცოდვაა რაიმეს მტკიცება,... თუმც ჩემი აზრი გამაჩნია... ქართულ თეატრში არ დარჩა ადამიანი, რომელიც რაიმე ბრალდებით საქმეში მოხსენიებული არ იყო, დაჭერის შიშის მოლოდინი ყველას ჰქონდა, ასე ცხოვრობდნენ თაობები, მათ რიცხვში მეც გახლდით...

**მეორე დაკითხვა 1937 წლის 3 მაისი**

შეკოტიხინი – აღიარებ თუ არა თავს დამნაშავედ? აღიარებ, რომ 1923 წლის შემდეგ შენ დაუშვი მთელი რიგი ანტისაბჭოთა გამონათქვამი?

ახმეტელი – შესაძლოა ზოგი ჩემი გამონათვამი ახლა ჩაითვალოს ანტისაბჭოთად.

შეკოტიხინი – აღიარებ თუ არა, რომ დადგი ანტისაბჭოთა სპექტაკლები, ზოგიერთი კი–აშკარად ფაშისტური.

ახმეტელი – მე პასუხს ვაგებ ჩემს დადგმებზე.

შეკოტიხინი – რატომ მიეცი დადებითი დახასიათება ელგუჯა ლორთქიფანიძის ძმას, შენ ხომ იცოდი ძმების მტრული დამოკიდებულება საბჭოთა ხელისუფლების წინააღმდეგ?

ახმეტელი – ის 1924 წლის აჯანყებაში მონაწილეობის გამო დახვრიტეს. მე შემთხვევით გადავრჩი. არ შემეძლო დადებითი დახასიათება არ მიმეცა.

არტაშიანი – განიხილე თუ არა საკითხი საბჭოთა ხელისუფლების ძალით დამხობის შესახებ?

ახმეტელი – არა. 1924 წლის აჯანყების დამარცხების შემდეგ საბჭოთა ხელისუფლების ძალით დამხობა შეუძლებელია.

შეკოტიხინი – რესპუბლიკის გარეთ ვისთან გქონდა კავშირი?

ახმეტელი – უკრაინის ნაციონალისტებთან.

არტაშიანი – მთელი შენი ყურადღება გერმანიისაკენ იყო მიქცეული.

შეკოტიხინი – კონკრეტულად რა გზით ცდილობდი ნაციონალისტური იდეების გამოხატვას რუსთაველის თეატრში?

ახმეტელი – ნაციონალურის... რეპერტუარის და სამხატვრო საბჭოს გზით

არტაშიანი – ვინ შედიოდნენ საბჭოში?

ახმეტელი – უკვე დაგისახელეთ.

შეკოტიხინი – მსახიობებიდან ვის ეყრდნობოდი?

ახმეტელი – ...

არტაშიანი – შენი ნაციონალისტური რეპერტუარი

ახმეტელი – უკვე დავასახელე

შეკოტიხინი – სად იმართებოდა ნაციონალისტური ცენტრის შეკრება?

ახმეტელი – უკვე დაგისახელეთ.

არტაშიანი – ვინ იზიარებდა მხატვრებიდან ნაციონალისტურ შეხედულებებს?

ახმეტელი – ყველა ნიჭიერი ხელოვანი.

შეკოტიხინი – კონკრეტულად!

ახმეტელი – ყველა ხელოვანი ნაციონალისტია. გააჩნია, ვის როგორ ესმის ნაციონალობა.

შეკოტიხინი – დაასახელე თეატრში შენი თანამოაზრენი.

ახმეტელი – მთელი თეატრი.

შეკოტიხინი – როდის ჩამოაყალიბეთ ფარული ანტისაბჭოთა ორგანიზაცია „დურუჯი“?

ახმეტელი – „დურუჯი“ არ იყო ფარული ორგანიზაცია. მთელმა საქართველომ იცის. მანიფესტი თეატრის სცენიდან წავიკითხეთ მაყურებლით სავსე დარბაზში. ამას ჰქვია ფარული?

არტაშიანი – კვალის დაბნევას ნუ ცდილობ. ფაშისტური ორგანიზაცია ხომ იყო?

ახმეტელი – „დურუჯი“ შეიქმნა 1924 წელს. ამ დროს იყო ფაშისტურის ხსენება?

არტაშიანი – ჩვენთვის ყველაფერი ცნობილია. ხომ თქვი „ამხანაგი ბერია მე ვერ მიტანს“, ხომ თქვი?

ახმეტელი – ვთქვი, მართალია რაც ვთქვი.

შეკოტიხინი – ამიტომ ებრძოდი ხელისუფლებას?!

ახმეტელი – ხელისუფლებას არა!

არტაშიანი – რატომ თქვი, რომ ფაშიზმი მეთოდებს საბჭოთა სისტემიდან სწავლობს. ხომ თქვი?

ახმეტელი – ვთქვი.

არტაშიანი – ახმეტელაშვილო, საბოლოოდ აღიარე რომ გძულდა საბჭოთა ხელისუფლება და ებრძოდი მას.

ახმეტელი – ვაღიარებ, ვებრძოდი.

შეკოტიხინი – თქვენი დაკითხვა დამთავრდა!

არტაშიანი – ყველაფერს ფარდა აეხადა...

შეკოტიხინი – თქვენს საკითხს სამეული ორ დღეში განიხილავს!

**ახმეტელი ციხეში**

ახმეტელი – დიდი ხნის წინათ, მეტეხის ციხეში რომ მიკრეს თავი, ისე მხიარულად შევედი საკანში, თითქოს ჩემი საკუთარი სახლი იყო. ვიცინოდი, მილიციონერმა ხელი მკრა და მაინც ვიცინოდი. ახლა საოცარი არ არის? რა დღეში ვართ? ჩემი ბედი ბერიას ნებაზეა დამოკიდებული, არაფერი არ ვაპატიე და სამაგიერო გადამიხადა. რა საშინელებაა! შევეგუო?.. არა, ასე გაგრძელება შეუძლებელია.

ახმეტელი – გამახსენდა, როცა პირველად რუსთაველის თეატრში მოვხვდი. გაჩირაღდნებულმა დარბაზმა გამაოგნა, რამდენი ამური დამცქეროდა თავზე! ნეტავი ეს ამურები ღამეც აქ რჩებიან?... რა ბედნიერია თეატრის დარაჯი!..

ესტატე – ახმეტელი 222 დღე აწამეს… 28 ივნისს სასამართლო სხდომის გარეშე, კაბინეტში გაიმართა 20 წუთიანი სხდომა. განაჩენი – დახვრეტა!..

ესტატე – 1938 წლის 10 დეკემბერს, ახმეტელის დახვრეტიდან ერთ წელიწადში, ბერიამ ოპერის თეატრის სცენიდან, თავის მოხსენებაში ახმეტელი რეჟისორადაც კი არ მოიხსენია...

ბერია – „დავხვრიტეთ ფაშისტური ოხრანკის აგენტები. მოღალატეები და გამცემლები. რუსთაველის თეატრის დირექტორი სანდრო ახმეტელი, მწერალი მიხეილ ჯავახიშვილი და პოეტი ტიციან ტაბიძე...“ (მქუხარე აპლოდისმენტები)

ესტატე – სად გაქრა სანდრო ახმეტელი? სად არის მისი საფლავი? მე დღეს იმიტომ კი არ გავიხსენე ეს ყველაფერი, რომ განვსაჯო ვინმე... მინდა მჯეროდეს, რომ რაც მოხდა, საქართველოში აღარ განმეორდება... ეს არქივი კარგად შეინახეთ, თაობებს გამოადგებათ.

ესტატე –1937 წელს დახვრიტეს 13 თეატრის მოღვაწე:

რეჟისორი ალექსანდრე ახმეტელი

დირიჟორი ევგენი მიქელაძე

რეჟისორი ვახტანგ გარიკი – ვაჩნაძე

მხატვარი პეტრე ოცხელი

თეატრის მოღვაწე სერგო ამაღლობელი

თეატრის მოღვაწე გიორგი ჟორდანია

მსახიობები:

ვანიკო აბაშიძე

პლატონ კორიშელი

ელგუჯა ლორთქიფანიძე

ია ქანთარია

ივანე ლაღიძე

ივანე აბაშიძე

ხათუნა ჭიჭინაძე – ერთადერთი მსახიობი ქალი.

გადაასახლეს მსახიობები:

თამარ წულუკიძე

ნინა ღვინიაშვილი

ბუჟუჟა შავიშვილი – რომელიც გადასახლებაში გარდაიცვალა.

ესტატე – ქალბატონებო, ბატონებო, ყმაწვილებო, გთხოვთ წუთიერი დუმილით პატივი მივაგოთ წამებულ ადამიანებს.